
1. Asjaolud ja menetluse käik

Narva Vanalinna linnaosa üldplaneeringu algatamise ettepaneku esitas Narva Linnavalitsuse Arhitektuuri- ja Linnaplaneerimise Amet ning planeering algatati 30.11.2006 Narva Linnavolikogu otsusega nr 208. Üldplaneeringu koostamiseks sõlmis Arhitektuuri- ja Linnaplaneerimise Amet 21. detsembril 2007 lepingu AS-ga Ramboll Eesti.
Üldplaneeringu eesmärgiks on tulevikustrateegia väljatöötamine vanalinna linnaosa sihipärase ja jätkusuutliku arendustegevuse teostamiseks. Linnaosa ala kattub peaaegu üks-ühele Narva ajaloolise vanalinna territooriumiga, paiknedes seega kompaktse tervikuna ala, mis moodustab piirjoonega põhja-lõunasuunalise ovaali. Üldplaneeringu kehtestamise tulemusena saab taas hakata tegelema piirkonnas aktiivse arendustegevuse ja detailplaneeringute teostamisega. Linnaosa üldplaneering on kindel seadusandlik raam kõigile selles piirkonnas tegutseda soovijatele ning see sisaldab reegleid tulevase arengusuundade kohta. Detailplaneeringute valmimisel on võimalik kaasata piirkonna ehitustegevusse investoreid ning võimalus luua soodsat pinnast investeeringuteks. Planeeritav ala pindalaga on ca 45,8 ha asub Narva ajaloolise idaservas, Narva jõe vasakkalda kõrgel kaldaastangul.

Narva Linnavolikogu 14.08.2008. a otsusega nr 243 algatati Narva Vanalinna linnaosa üldplaneeringu keskkonnamõju strateegiline hindamine (KSH), mis viidi läbi vastavalt Keskkonnamõju hindamise ja keskkonnajuhtimissüsteemi seadusele AS Ramboll Eesti poolt. KSH on heakskiidetud Keskkonnaameti poolt 27.06.2011.a kirjaga nr V 6-8/11/20919-3. KSH tulemustega on arvestatud Vanalinna linnaosa üldplaneeringu koostamise käigus.
Planeeringu koostamisel on tehtud koostööd kõigi seadusega ette nähtud osapooltega. Üldplaneeringu on kooskõlastanud kõik seadustega ettenähtud asutused, kusjuures Muinsuskaitseameti kooskõlastamise komisjoni 05.07.2011 koosoleku protokollis nr 206 tunnustati Narva Linnavalitsuse Arhitektuuri- ja Linnaplaneerimise Ametit, Ramboll Eesti AS-i ning lepingulist partnerit OÜ Urban Mark-i põhjaliku töö eest ning seati planeeringulahendus eeskujuks teiste sarnaste planeeringute koostajatele. Planeering on koostatud vastavuses Planeerimisseaduse ja lähteülesande nõuetega. 
2. Õiguslikud alused
2.1. Kohaliku omavalitsuse korralduse seaduse §22 lõike 1 kohaselt volikogu ainupädevuses on üldplaneeringu vastuõtmine ja avaliku väljapaneku väljakuulutamine;
2.2. Planeerimisseaduse §18 lõike 1 alusel kohalik omavalitsus teeb planeeringu vastuvõtmise otsuse ja korraldab planeeringu avaliku väljapaneku;
2.3. Narva linna põhimääruse punkti 4.4.28 kohaselt Linnavolikogu pädevus on üldplaneeringu projekti vastuvõtmine ja avaliku väljapaneku väljakuulutamine;
2.4. Narva linna ehitusmääruse §10 lõike 2 punkti 1 kohaselt linnavolikogu teeb otsuse planeeringu vastuvõtmiseks.
3. Otsus
Võtta vastu Narva Vanalinna linnaosa üldplaneering pindalaga ca 45,8 ha, Ramboll Eesti AS töö nr Plan-2007-61 (vastavalt lisatud üldplaneeringu põhijoonisel – Lisa 1) ja korraldada planeeringu avalik väljapanek seadusega ette nähtud korras.
4. Rakendussätted
4.1. Narva linna Arhitektuuri- ja Linnaplaneerimise Ametil avaldada otsus ameti veebilehel (www.narvaplan.ee), linna veebilehel (www.narva.ee) ja ajalehes, milles Narva linn avaldab ametlikke teateid; 
4.2. Määrata Narva Vanalinna linnaosa üldplaneeringu avaliku väljapaneku korraldajaks Narva Linnavalitsuse Arhitektuuri- ja Linnaplaneerimise Amet;
4.3. Käesolev otsus jõustub teatavakstegemisest; 
4.4. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

